РЕШЕНИЕ НА КОМИСИЯТА
от 30 юни 2009 година
за определяне на модел за националните планове за действие в областта на енергията от възобновяеми източници съгласно посоченото в Директива 2009/28/ЕО на Европейския парламент и на Съвета
(нотифицирано под номер C(2009) 5174)
(текст от значение за ЕИП)
(2009/548/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 2009/28/ЕО на Европейския парламент и на Съвета от 23 април 2009 г. за насърчаване на използването на енергия от възобновяеми източници и за изменение и впоследствие за отмяна на директиви 2001/77/ЕО и 2003/30/ЕО (1), и по-специално член 4, параграф 1, втора алинея от нея,
като има предвид, че:
(1)
Директива 2009/28/ЕО съдържа изискване всяка държава-членка да приеме свой план за действие в областта на енергията от възобновяеми източници. В тези планове следва да се определят националните цели на държавите-членки за 2020 г. относно дела на възобновяемата енергия в крайното потребление на електроенергия, на енергия за топлинни и охладителни цели и на енергия в транспорта (като се вземат предвид и последиците от други мерки, свързани с енергийната ефективност), както и да се предвидят подходящи мерки за постигане на тези общи национални цели, включително сътрудничество между местни, областни и национални власти, планирани статистически прехвърляния между държави-членки или съвместни проекти, национални политики за разработване на съществуващите ресурси от биомаса и за мобилизиране на нови такива ресурси за различни приложения, както и мерки, които да се предприемат за изпълнение на изискванията на членове от 13 до 19 от Директива 2009/28/ЕО.
(2)
Съгласно Директива 2009/28/ЕО до 30 юни 2009 г. Комисията трябва да приеме модел за националните планове за действие в областта на енергията от възобновяеми източници, съобразен с минималните изисквания, определени в приложение VI към посочената директива,
ПРИЕ НАСТОЯЩОТО РЕШЕНИЕ:
Член 1
Приема се моделът за националните планове за действие в областта на енергията от възобновяеми източници, чието изготвяне се изисква съгласно член 4, параграф 1 от Директива 2009/28/ЕО, както е формулиран в приложението към настоящото решение.
Член 2
Адресати на настоящото решение са държавите-членки.
Съставено в Брюксел на 30 юни 2009 година.